Ilustracija: Hina,123.rf

DOK PRIPADNICI interventnih jedinica policije u cijeloj državi služe za obavljanje složenijih policijskih poslova, kao što su recimo osiguranja visokorizičnih događaja, njihovi kolege iz Dubrovnika, tijekom radnog vremena i na usmeni nalog svojeg zapovjednika, utovaruju drva policijskom službeniku iz Ureda načelnika ili pak, službenim autom časkom prevale dvjestotinjak kilometara ne bi li mu donijeli karton vina iz vinarije na Pelješcu.

Policajci spremni svjedočiti na sudu

Detalje ovakvog sramotnog i nezakonitog iskorištavanja policajaca, od strane njihovih nadređenih, ispričali su nam sami akteri takvih zadataka. Iako su nas molili da njihova imena ostanu poznata samo redakciji Indexa, spremni su svjedočiti na sudu u slučaju da ih itko optuži za iznošenje neistina.

Međutim, od same činjenice da ih njihovi zapovjednici očito besramno privatiziraju, još je otužnije slušati njihove argumente zašto žele ostati anonimni. Neki od njih, naime, još uvijek rade u Policijskoj upravi Dubrovačko neretvanskoj.

"Ne znate vi što su oni sve u stanju...", kaže jedan. "Još planiram raditi neko vrijeme i stvarno ne bih da mi se sad netko od njih nakači i iskaljava svoje frustracije na meni", misli drugi. "Ljudi se boje, ne znate vi kako to ovdje kod nas funkcionira...", kaže treći. Ukratko, odrasli muškarci, od kojih je većina pošteno odradila Domovinski rat, plaše se osvete ukoliko javno ukažu na kršenje zakona kakvom svjedoče ili su svjedočili na poslu, u Policijskoj upravi Dubrovačko neretvanskoj. U Hrvatskoj, 2017.

"Zapovjednik nam je naredio da drva utovarimo na kamion"

A jedno od svjedočanstva koja smo sumirali u prve dvije rečenice teksta, glasi ovako:

"Zapovjednik Interventne Ivica Petković tražio je da se okupimo nas četvorica koji smo tada bili u smjeni i da obučemo sportsku opremu. Krenuli smo prema Dubrovniku i došli na lokaciju na koju je zapovjednik tražio, odnosno, do Medareva. Kad smo došli na lokaciju, tamo su nas čekali i naš zapovjednik i Miro Marjanović, policijski službenik iz Ureda načelnika Policijske uprave i ispiljeni borovi. Zapovjednik nam je naredio da se sva ta drva utovare na kamion koji se vozi kući gospodina Marjanovića. To se i odradilo jer su se ljudi bojali osvete na brojne načine."

Gledajući s njihove pozicije, njihov kolega koji je dobio (jasno, usmeni) nalog da usred radnog vremena i sa službenim autom ode u vinariju na Pelješcu po šest butelja vina, sjajno je prošao...

Načelnil jurio službenim autom, ali to MUP-u nije sporno

A okidač da te svoje priče, makar i anonimno, policajci podijele s novinarima, bio je tekst koji smo objavili, o tome kako načelnik Policijske uprave Dubrovačko-neretvanske, Tonći Radibratović prakticira opasnu i zakonom kažnjivu vožnju službenim autom, za koju nikad nije odgovarao jer ona po MUP-ovoj Unutarnjoj kontroli nije ni po čemu sporna. Sugovornici, mahom djelatnici spomenute PU, naime, uvjeravaju nas kako je ta priča samo djelić običaja i pravila kojima se vode neki od rukovoditelja njihove uprave, na čelu s načelnikom.

Pa si tako, tumače, zapovjednik Interventne, spomenuti Petković, može priuštiti iskorištavanje policajaca u službi zahvaljujući bliskom prijateljstvu s načelnikom Radibratovićem, a na glasu je i, kao načelniku jednako blizak i odan, spomenuti djelatnik Ureda načelnika, onaj kojem su interventni policajci na dužnosti utovarivali drva.

Indexu prijetnje iz sindikata

Kad je zaštita njihovih prava u pitanju, policajci su skeptični i prema policijskim sindikatima; da je njihovo nepovjerenje uvelike opravdano, uvjerili su se i Indexovi novinari.

Tekst se nastavlja ispod oglasa

Naime, nakon što smo objavili presliku prijave sindikalaca protiv Radibratovića i njegove vožnje, Indexu se prvo telefonom, a onda i mailom, javio ne lokalni povjerenik Općeg sindikata MUP-a, već njegov predsjednik Siniša Mihelić, inzistirajući na tome da odmah, "u ime njegovog sindikata", uklonimo sve objave koje smo objavili, iako takvih objava nije ni bilo. Mihelića je očito malo uzrujao naš tekst o tome kako Radibratović divlja službenim autom, u kojem smo objavili i prijavu koja je od strane lokalnog povjerenika tog sindikata poslana Unutarnjoj kontroli MUP-a. Pismeno je tražio brisanje njemu "spornog" teksta, prijetio tužbama te, na koncu, spomenuo i svoju ulogu u godini 1991. Manje je smiješna činjenica da je Mihelić pismeno naveo kako je telefonski razgovor s "uredništvom Indexa" snimao.

U svakom slučaju, predsjedniku Općeg sindikata MUP-a jako je stalo do toga da se zna kako nije on taj koji je Indexu ustupio prijavu protiv načelnika Radibratovića. Eto - potvrđujemo da nije.

Proglasili načelnika povjerenikom i dali mu imunitet

Nadalje, drugi policijski sindikat, Sindikat policije Hrvatske, omogućio je Radibratoviću manevar koji drugi sindikalci smatraju nemoralnim – proglasio ga je svojim povjerenikom neposredno nakon što je protiv njega pokrenut disciplinski postupak, a što mu – u nekim situacijama – donosi imunitet. Iako u ovom slučaju nikako nije bio u pravu, Radibratović je očito postigao cilj jer je nakon cijele pravne zavrzlame i osporavanja imuniteta, njegov predmet dočekao zastaru.

Iz dubrovačke podružnice SPH Indexu su potvrdili da je Radibratović bio povjerenik za jednu ustrojstvenu jedinicu, ali i da od početka ovog mjeseca to više nije.

"Tonći Radibratović je član SPH i bio je povjerenik za jednu ustrojstvenu jedinicu i prije pokretanja disciplinskog postupka te nije osnovao, niti po Statutu SPH može osnovati, bilo kakvu podružnicu. Gosp. Radibratović nije povjerenik SPH od kraja prošlog mjeseca temeljem odluke glavne podružnice."

U svakom slučaju, sindikalna karijera načelnika Radibratovića trajala je dovoljno dugo da ne mora brinuti o pokretanju disciplinskog postupka.

Također, iz dubrovačke podružnice SPH dodali su i sljedeće: "Ako su točni navodi kako su policijskim službenicima od strane zapovjednika IJP zadavani zadaci koji su privatne naravi, tada smatramo da navedeno treba ispitati i, ukoliko se navedeno potvrdi, treba utvrditi odgovornost zapovjednika IJP te po potrebi sankcionirati."

Sindikat policijskih službenika: Zaprimili smo dosta anonimnih prijava

Nešto oštriji u ocjeni Radibratovićevog sindikalnog angažmana bio je Sindikat policijskih službenika.

Na naš upit jesu li zaprimili i druge pritužbe na rad načelnika, iz tog su sindikata odgovorili sljedeće: "Zaprimili smo dosta anonimnih prijava koje smo proslijedili Unutarnjoj kontroli MUP-a, između kojih je bilo i imenovanje načelnika uprave sindikalnim povjerenikom SPH u trenutku kada je Unutarnja kontrola provodila inspiciranje određenih slučajeva odgovornosti samog načelnika PU, o čemu je MUP pokrenuo i upravni spor kako bi putem suda osporio sindikalni imunitet koji mu je dao u konkurentnom slučaju SPH, i kako bi mogao navedenog načelnika disciplinski goniti. Javno smo reagirali jer smatramo da načelnik niti jedne uprave i postaje na razini cijele Hrvatske ne bi trebao biti imenovan od strane niti jednog sindikata sindikalnim povjerenikom, obzirom da zastupa interese poslodavca i potpisuje određene upravne akte s kojima je u sukobu interesa kao sindikalni povjerenik", te zaključuju: "Po našem poimanju i poimanju većine zaposlenika MUP-a takav postupak je nemoralan, nepošten i protivan odredbama statuta većine sindikata i samoj politici i načelima djelovanja sindikata."

Šutnja

Iz Općeg sindikata MUP-a (onog čiji bi predsjednik brisao objavljene tekstove) nisu našli za shodno odgovoriti na pismeno postavljena pitanja, baš kao ni nadležni u MUP-u.

Također, ni zapovjednik dubrovačke Interventne Ivica Petković nije želio odgovoriti na naša pitanja. U kratkom telefonskom razgovoru odgovorio nam je protupitanjem znamo li mi uopće kako sustav funkcionira te nas prosvijetlio da pošaljemo pitanja nadležnim službama. Nije pomoglo ni objašnjenje da se radi o njemu osobno.

Sve u svemu, nije za zamjeriti policajcima što ni sami ne znaju bi li uopće, i gdje, tražili zaštitu svojih prava.

